Лэжьыгъэ дахэхэр
Дэ ди къалэн нэхъыщхьэр Налшык и паркхэр къабзэу, дахэу зехьэнырщ, зызыгъэпсэхуну къакIуэхэр арэзы тщIыуэ я нэгу зедгъэужьынырщи, жэуаплыныгъэ пылъу а Iуэхум дыбгъэдэтщ. ЗыгъэпсэхупIэ хадэм илъэс къэс лэжьыгъэшхуэ щыдогъэкIуэкI, цIыхухэм я гур хэхъуэу къыщакIухьын щхьэкIэ. Уеблэмэ удз гъэгъахэм, къэкIыгъэ дахэхэм я гъэлъэгъуэныгъэхэр утыку къыщыдохьэ.
Сабий зеиншэхэр щапI унэхэм щыIэ цIыкIухэм махуэ щхьэхуэхэр яхухыдохри я нэгу зыдогъэужь, концертхэм идогъэплъ, аттракционхэм пщIэншэу идогъэс.
2012 гъэм паркыр зыхуей хуэгъэзэным теухуауэ куэд тщIащ. Апхуэдэщ ди къарукIэ удзхэр, жыгхэр зэрыхэтсар. ЦIыхухэм фIыуэ загъэпсэхун щхьэкIэ зэкIэ дызыхунэсахэм ящыщщ Милицэм и скверым и лъэс лъагъуэхэм плиткэ зэритлъхьар, уэздыгъэр къыщыщIэнэу зэрытщIар, тетIысхьэпIэ дахэхэр зэридгъэувар. Арманд и цIэр зезыхьэ уэрамым къыщыщIэдзауэ Лермонтовым и уэрамым нэсыху кIуэ лъэс лъагъуэми плиткэ тетлъхьащ. ТекIуэныгъэм и паркыр дахэу къэтхухьащ икIи мы гъэ дызытехьам абы лэжьыгъэшхуэ щедгъэкIуэкIыну ди гугъэщ. Апхуэдэу ди мурадхэм ящыщщ лъэс лъагъуэ псоми плиткэ тетлъхьэныр, уэздыгъэхэр къыщIэнэу тщIыныр, тетIысхьэпIэ дахэхэр щыдгъэувыныр.
Зоопаркым и гупэмкIэ, зэрыфщIэжщи, цIыхухэм яхухэха зекIуапIэ имыIэу, гъуэгум тету псоми къакIухьу щытати, абыкIи плиткэ зытелъ лъэс лъагъуэ щытщIащ.
«Аврора» кинотеатрым и щIыбагъым къыдэт Октябрь-ский скверри къэтхухьри, абыи лэжьыгъэшхуэ етщIылIащ. Иджы абы зыгъэпсэхуакIуэхэр куэду щыболъагъу.
Искож хьэблэм дэт «Дружба» скверыр къэтщIыхьащ, сыт и лъэныкъуэкIи зыхуей хуэдгъэзащ. Къэнар уэздыгъэхэр къыщIэнэу щIын закъуэращи, ар мы гъэм худимурадхэм ящыщщ.
Абхъазым и утри къабзэлъабзэу зыдохьэ, щэбэт, тхьэмахуэ махуэхэм абы жармыкIэ щыдогъэкIуэкI. Лермонтовым и цIэр зезыхьэ уэрамыр щиухым хуэзэ парк ихьэпIэм деж удзым къыхэщIыкIа сыхьэтышхуэ «щидгъэтIылъыкIащ», тетIысхьэпIэ дахэхэр щыдгъэуващ. Паркхэм тетIысхьэпIэу блыщI, сабий спорт комплексу хы идгъэуващ.
2013 гъэм къриубыдэу Дей жыг хадэр, ТекIуэныгъэм и паркыр, къалапщэм щыIэ бульварыр зэIузэпэщ щIыным ехьэлIа лэжьыгъэшхуэ едгъэкIуэкIыну ди гугъэщ.
ШЫМЭЗОКЪУЭ Мусэ,
«ЗыгъэпсэхупIэ парк зэгухьэныгъэ» автономнэ IуэхущIапIэм и унафэщIым и къуэдзэ.
